Para outras páxinas con títulos homónimos véxase: Vilosidade.
Vilosidades coriónicas aos 24 días.
As **vilosidades coriónicas** ou *villi* coriónicos (en singular *villus*) son prolongacións que saen do tecido do corion embrionario e se estenden pola parede uterina proporcionando unha área de contacto aumentada co sangue materno.

Son elementos esenciais no embarazo desde un punto de vista histomorfolóxico e funcional e son, por definición, un produto da concepción. Ramas das arterias umbilicais levan o sangue embrionario ás vilosidades. Despois de circular polos capilares das vilosidades, o sangue volve ao embrión a través da vea umbilical. Así, as vilosidades son parte do límite entre o sangue materno e fetal durante o embarazo e permiten o intercambio de substancias entre os dous sangues.

Estrutura
---------

Vilosidades coriónicas primarias.
Vilosidades coriónicas terciarias.
As vilosidades tamén se poden clasificar atendendo ás súas relacións con outras estruturas:

* Vilosidades flotantes, que flotan libremente no espazo interviloso. Mostran un epitelio de dúas capas que consta de citotrofoblastos cun sincitio por riba (sincitiotrofoblasto).
* Vilosidades de ancoraxe (con talo) que estabilizan a integridade mecánica da interface placentaria-maternal.

### Desenvolvemento

O corion experimenta unha rápida proliferación e forma numerosos procesos, as vilosidades coriónicas, que invaden e destrúen a decidua uterina e ao mesmo tempo absorben dela materiais nutritivos para o crecemento do embrión. Pasan por varios estadios, dependenedo da súa composición.

|  |  |  |  |
| --- | --- | --- | --- |
| **Estadio** | **Descrición** | **Período de xestación** | **Contidos** |
| Primarias | As vilosidades coriónicas son ao principio pequenas e non vasculares. | 13–15 días | soamente trofoblasto |
| Secondarias | As vilosidades incrementan o seu tamaño e ramifícanse, mentres que o mesoderma crece dentro delas. | 16–21 días | trofoblasto e mesoderma |
| Terciarias | Crecen ramas da arteria e vea umbilicais no mesoderma e dese xeito as vilosidades coriónicas quedan vascularizadas. | 17–22 días | trofoblasto, mesoderma e vasos sanguíneos |

Ata aproximadamente o final do segundo mes de embarazo, as vilosidades cobren todo o corion e son case dun tamaño uniforme, mais despois desenvolvense de maneira desigual.

### Microanatomía

Histopatoloxía dunha vilosidade coriónica nun embarazo nas trompas de Falopio.
A maior parte da masa das vilosidades consiste en tecido conectivo que contén vasos sanguíneos. A maioría das células do tecido nectivo das vilosidades son fibroblastos. Tamén están presentes macrófagos denominados células de Hofbauer.

Importancia clínica
-------------------

### Uso para a diagnose prenatal

En 1983 o biólogo italinao Giuseppe Simoni descubriu un novo método de diagnose prenatal no que se utilizaban as vilosidades coriónicas (ver biopsia de vilosidades coriónicas ou coriocentese, vilocentese).

### Células nais

As vilosidades coriónicas son unha rica fonte de células nais. O Biocell Center, unha empresa biotecnolóxica dirixida por Giuseppe Simoni, está estudando e probando estes tipos de células nais. As células nais coriónicas, igual que as células nais amnióticas, son células nais multipotentes de uso non polémico (non se dana o embrión).

### Infeccións

Estudos recentes indican que as vilosidades coriónicas poden ser susceptibles ás infeccións bacterianas e virais. Recentes descubrimentos indican que a bacteria *Ureaplasma parvum* (un micoplasma) pode infectar os tecidos das vilosidades coriónicas de mulleres preñadas, prexudicando ao resultado do embarazo. Detectouse ADN do poliomavirus JC e o poliomavirus de células de Merkel nas vilosidades coriónicas de mulleres que sufriron abortos naturais. Tamén se detectou ADN de poliomavirus BK nos mesmos tecidos pero en menor medida.

### Abortos naturais temperáns

Patoloxía grave das vilosidades coriónicas nun aborto natural.
Nos abortos naturais temperáns a presenza de vilosidades coriónicas nas expulsións vaxinais adoita ser a única confirmación definitiva de que houbo un embarazo intrauterino en vez dun embarazo ectópico.

Galería
-------

* Micrografía que mostra vilosidades coriónicas a aumento medio. Tinguidura de hematoxilina-eosina.Micrografía que mostra vilosidades coriónicas a aumento medio. Tinguidura de hematoxilina-eosina.
* Micrografía que mostra vilosidades coriónicas a moitos aumentos. Tinguidura de hematoxilina-eosina.Micrografía que mostra vilosidades coriónicas a moitos aumentos. Tinguidura de hematoxilina-eosina.
* Corte a través do embrión.Corte a través do embrión.
* Corte transversal dunha vilosidade corionica.Corte transversal dunha vilosidade corionica.
* Embrión humano duns 28 días, con saco vitelino.Embrión humano duns 28 días, con saco vitelino.

Notas
-----

1. 1 2 3  Larsen, William J. : Human embryology. Sherman, Lawrence S.; Potter, S. Steven; Scott, William J. 
3. ed.
2. ↑  "European Biotech Company Biocell Center Opens First U.S. Facility for Preservation of Amniotic Stem Cells in Medford, Massachusetts | Reuters". 2009-10-22. Consultado o 2010-01-11. [*Ligazón morta*]
3. ↑  "Europe's Biocell Center opens Medford office – Daily Business Update – The Boston Globe". 2009-10-22. Consultado o 2010-01-11.
4. ↑  "The Ticker - BostonHerald.com". Arquivado dende o orixinal o 2012-09-21. Consultado o 2010-01-11.
5. ↑  Contini C, Rotondo JC, Magagnoli F, Maritati M, Seraceni S, Graziano A (2019). "Investigation on silent bacterial infections in specimens from pregnant women affected by spontaneous miscarriage.". *J Cell Physiol* **34** (3): 433–440. PMID 30078192. doi:10.1002/jcp.26952.
6. ↑  Contini C, Rotondo JC, Magagnoli F, Maritati M, Seraceni S, Graziano A, Poggi A, Capucci R, Vesce F, Tognon M, Martini F (2018). "Investigation on silent bacterial infections in specimens from pregnant women affected by spontaneous miscarriage.". *J Cell Physiol* **234** (1): 100–9107. PMID 30078192. doi:10.1002/jcp.26952.
7. 1 2  Tagliapietra A, Rotondo JC, Bononi I, Mazzoni E, Magagnoli F, Maritati M (2019). "Footprints of BK and JC polyomaviruses in specimens from females affected by spontaneous abortion.". *Hum Reprod* **34** (3): 433–440. PMID 30590693. doi:10.1002/jcp.27490.
8. ↑  Tagliapietra A, Rotondo JC, Bononi I, Mazzoni E, Magagnoli F, Maritati M (2020). "Droplet-digital PCR assay to detect Merkel cell polyomavirus sequences in chorionic villi from spontaneous abortion affected females". *J Cell Physiol* **235** (3): 1888–1894. PMID 31549405. doi:10.1002/jcp.29213.

Véxase tamén
------------

### Ligazóns externas

* 

|  |  |
| --- | --- |
| Control de autoridades | 
* Wd: Q2272222
* BNCF: 53323
* EBID: ID
* MAG: 2781385326

 |

|  |  |
| --- | --- |
| Identificadores | 
* MeSH: D002824
* MeSH: A10.615.284.473.200
* Uberon: 0007106
* UMLS: C0008508

 |